text: গৃহবধূর রহস্যজনক মৃত্যু, স্বামীর বিরুদ্ধে হত্যা মামলা গৃহবধূর রহস্যজনক মৃত্যু, স্বামীর বিরুদ্ধে হত্যা মামলা – দৈনিক দেশের কন্ঠ
  শিবগঞ্জ (চাঁপাইনবাবগঞ্জ) প্রতিনিধি | চাঁপাইনবাবগঞ্জের শিবগঞ্জে মাহমুদা (২৩) নামে এক গৃহবধূর মরদেহ উদ্ধার করেছে পুলিশ।
  নিহত ওই গৃহবধূ শিবগঞ্জ উপজেলার শ্যামপুর ইউনিয়নের এনায়েত বিশ্বাস টোলা গ্রামের তরিকুল ইসলামের স্ত্রী এবং কানসাট বিশ্বনাথপুর এলাকার ভোদু মোমিনের মেয়ে।
  শুক্রবার সকালে নিহতের স্বামীর বাড়ি থেকে গলায় ফাঁস লাগানো অবস্থায় পুলিশ মরদেহটি উদ্ধার করে। এ ঘটনায় নিহতের স্বামী তরিকুল ইসলামকে আটক করে পুলিশে সোপর্দ করেছেন স্থানীয়রা।
  নিহত মাহমুদার বাবা ভোদু মোমিন জানান, প্রায় ৯ বছর আগে মেয়ে মাহমুদা খাতুনের সঙ্গে শ্যামপুর ইউনিয়নের এনায়েত বিশ্বাসটোলার তরিকুল ইসলামের বিয়ে হয়। বিয়ের পর থেকেই যৌতুকসহ নানকারণে তার মেয়েকে জামাই এবং শ্বশুরবাড়ির লোকজন নির্যাতন করত। শুক্রবার ভোরে মাহমুদাকে মারধর করে হত্যা করে ঘরে মরদেহ ঝুলিয়ে রেখে আত্মহত্যার কথা বলছে তার শ্বশুরবাড়ির লোকজন।
  ঘটনার সত্যতা স্বীকার করে শিবগঞ্জ থানার এসআই জুয়েল রানা জানান, নিহতের বাবা বাদী হয়ে থানায় একটি হত্যা মামলা করেছেন। মরদেহ ময়নাতদন্তের জন্য চাঁপাইনবাবগঞ্জ সদর আধুনিক হাসপাতালের মর্গে পাঠানো হয়েছে। রিপোর্ট পেলে আসল রহস্য উদ্ঘাটন করা যাবে।